Editto delle Chiudende

S’editto delle chiudende (o editu de sas cungiaduras in sardu), fit una reforma agrària chi, emanada in su 1820 dae su re de Sardigna Vittorio Emanuele I,  at permissu in Sardigna de fàghere sas tancas serrende sos terrinos, chi finas a tando fint a cumone. Gai est istada introduida sa propiedade privada, cun sa punna de modernitzare e isvilupare s’agricoltura.

Reformas de gai fint istadas fatas in ateras partes de s’Europa, comente a esempiu in Inghilterra, in ue sas tancas fint jamadas enclosures. Su fatu est peroe chi, in Sardigna, sa reforma agrària de sos Sabaudos no aiat tentu contu de su fatu chi non si podiat fàghere sa propiedade perfeta proite bi fit ancora su feudalèsimu.

In tzertas biddas de s'isula (in Logudoro e in Campidanu) sa leze calicunu l’aiat accolta cun s’isperàntzia de mezorare, finas pro su fatu chi b’aiat medas massajos e, serrèndesi su logu, podiant istare pius serenos ca no bi fit su perìculu chi b’intrerat bestiàmine, ma custos fint pagos, sa prus parte de sa zente non fit cuntenta.

In Barbàgia e in Ozzastra sa cosa non fit atzetada pro nudda proite privatizende sos terrinos, chi poi fint sos pàsculos, sa sienda principale de su tretu issoro, sos pastores aiant ite malu passare.

A manu a manu chi sos càmbios beniant postos in essere, sas protestas e sas atziones de sabotàgiu aumentaiant. Zente meda, chi fit abbarrada chena nudda, aiat cominzadu a bandidare. Tando sos Sabaudos aiant acontzadu s’editu in su 1830 e in su 1831, ma su malumore fit meda, est in custos annos chi Melchiorre Murenu aiat cantadu sos versos chi sunt in subra.

 Riferimentos 

 Bibliografia 












Boghes curreladas
 Rivolta de su Connottu

Editto delle Chiudende